محمد سقراط- كود —- داعش خلقت الحدث من جديد في التصوير وليس في القتل، لأن القتل حرقا حاجة عادية جدا بالنسبة للتاريخ للإنساني القديم والحديث، الى كانت داعش حرقات واحد وصوراتو فراه ماريكان حرقات الآلاف بالنابالم، وكاينة صور لداكشي أكثر بشاعة من الفيديو ديال حرق الكساسبة، صور لأطفال محروقين وذايبين بحال الزبدة، ولكن هادشي من الماضي والإنسان دغية كينسى وحتى جودة التصوير كانت عيانة لذا واخا يشوف الواحد التصاور دابا ماغاديش يأثرو فيه بحال فيديو حرق الكساسبة، وحتى فالتاريخ الإسلامي كاين روايات حرق أكثر بشاعة مما قامت به داعش، غي للأسف لم يتم توثيق داكشي بالتصوير بتقنية فول آش دي. الإبداع ديال داعش مكانش فعملية الحرق بحد ذاتها، ولكن كان فجودة الفيديو والسيناريو المتبع والتقنيات المستعملة، داكشي ياسلام، يمكن يولي الفيديو مرجع علمي لعملية ذوبان الإنسان بالنار، كيفاش الواحد كيتحرق وكيذوب ليه وجهو وكتبدى تتساقط الجلدة، الاخطر من هذا هو جودة التصوير، والطريقة، أولا داروه فقفص حديدي باش ملي تشعل فيه العافية مايجريش هنا ولهيه ويبقاو تابعينو بالكاميرات غادي يعنكشهم، تاني حاجة أنهم مربطوهش مع شي بوطو بحال داكشي ديال القرون الوسطى عاد شعلو فيه العافية حيث ديك الساعة غادي يكون الفيديو ناقص من ناحية ردود الأفعال الحركية ديال خونا، هوما بغاو يتحرك أثناء الحرق ولكن داخل نطاق ضيق لي يخليهم ياخدو ليه مشاهد بجودة عالية أثناء حرقه، وقولوا داعش مكلخين، بربي الى هاد لمراض هوليود صافي. بالنسبة لداعش الفيديو حقق المبتغى، أنه تشاف بزاف أنه أرعب الناس، بالنسبة ليهم قتل واحد بطريقة بشعة وتصويره كيعطي نتيجة كثر من قتل ألف حسي مسي، بحال لي دارت بوكو حرام مؤخرا ملي قتلات 2000 شخص فإحدى القرى، داز داكشي حسي مسي علما أن الأمر حقا يعد جريمة بشعة كون تصورات وتقادليها سيناريو واخراج ومونتاج زين، فراه كانت غادا تكون جريمة بشعة وتهز المنتظم الدولي، واخا راه الألفين لي ماتوا كحلين، والعالم قليل فين كيتعاطف مع الكحلين، كيعتابر أن تقتيلهم لبعضياتهم أمر عادي وطبيعي، لي ماشي طبيعي هو داعشي نكليزي يذبح ميريكاني بيض، هادشي لي كيتطلب تدخل المنتظم الدولي، أما قتل مليون واحد بالسواطير بين الهوتو والتوتسي خلال أسبوع أمر يعتبر شأن داخلي. بالنسبة لخوتنا لعرب والمسلمين ومن خلال مواقفهم وتعليقاتهم، وقعوا فواحد المأزق لا يحسدون عليه، فالمعروف على أن داعش مكتجيبش شي حاجة من راسها بل كتلتزم بالنص، وبالحديث والقرآن، وقبل ماكيتم تطبيق الحكم، فراه كيتم قراءة الحكم الشرعي لي كيكون مستند على نص ديني بالضرورة، حيث داعش عند راسها راه هي لي كتطبق الإسلام كما نزل وكما بدأ النهار اللول، وأنهم لا يأخدهم الباطل لا من خلفهم ولا أمامهم، بل هم يحاربون الباطل أينما وجد، بينما فقهاء البلاط والمسلمين الكول، كيعتابرو أن ما تقوم به داعش ليس من الإسلام بشيئ، وأن الإسلام والمسلمين بريئين مما تقوم به داعش، حقا من حقهم يتبرؤو من داعش حيث راها جماعة ارهابية ساخطة عليها ماريكان، والتعاطف معاها راه مونتيف فعدة دول من العالم، ولكن العديد منهم كيقدرو يقولوا على أن داعش لا تمثل الإسلام وفنفس الوقت مايقدروش يقولوا أن أبو بكر الصديق رضي الله عنه نهار حرق الفجاءة السلمي حيا أنه لا يمثل الإسلام، يكتفون بنكران النص، أو نسبه للإسرائيليات، الأمر كيتطلب جرأة كبيرة باش نعتارفو أن هذا هو ديننا الحنيف وهاكة داير، وأنه هو لي عطا كائنات بحال الدواعش، لي عديد منهم مازال هنا بين ظهراننا كيتسنى غي الفرصة باش ينقض يحرق ويذبح، ولي مشاو لهيه، راه تصلنا صورهم رفقة الرؤوس المقطوعة، ونتسائل: أواه واش الحسين هاداك الدري لي كان داير كريريصة ديال الصوصيط هو هذا لي مع الريوس مقطوعة، مايمكنش آش داروليه، واش سحروه. للأسف لا، مسحروهش ولكن غي زاد تعمق كثر فالدين الحنيف وبغا يرجع ل14 قرن اللور، ويعيش العيشة ديال نهار بدات الدعوة والفتوحات، بغا يعيش الإسلام كاملا بكل نصوصه بلا تحديث أو تطوير أو تنقيح باش يصبح مواكب للعصر، حيث ماقدرش يلتاحق بركب العالم، قرر يرجع اللور وبزاف، ويحي دولة الخلافة في نسختها الرقمية 2.0، لي عطا الله هو هذا بلا منبقاو نكذبوا على ريوسنا هذا هو ديننا الحنيف، يا إما نتحلاو بالجرأة ونقروا بالأمر، ونراجعو ذواتنا ، ونلخصوه فعقائد روحانية يإما نتقبلوا أمر الواقع ونقروا مع نفوسنا أن داعش تمثل الإسلام والمسلمين. 
الهدف الحقيقي لداعش من وراء تصوير علمية حرق الطيار الأردني. داعش ما جابتش هاد الشي من راسها راه اعتمدت على نص ديني